11657 Antonhajduk

(11657) Antonhajduk je planétka, ktorú objavili Adrián Galád a Alexander Pravda večer dňa 5. marca 1997 na Astronomickom a geofyzikálnom observatóriu Modra-Piesky. Je pomenovaná po profesorovi astronómie Antonovi Hajdukovi.

Objav a pomenovanie 
Planétka sa v čase objavu nachádzala v juhozápadnej časti súhvezdia Blíženci (Gemini), asi 4,6° severovýchodne od jasnej hviezdy  Gem (Alhena, +1,9 mag), mala zdanlivú vizuálnu jasnosť +19,1 mag a bola 188. planétkou objavenou v prvej polovici marca 1997. Svedčí o tom aj jej predbežné označenie [[1997 EN7]], ktoré dostala krátko po objave. V objavovej opozícii bola planétka z Modry pozorovaná aj v ďalších 3 nociach a celkovo bolo zmeraných 11 pozícií, neskôr zaslaných do MPC. Naposledy bola planétka pozorovaná večer 10. marca 1997. Planétka bola pozorovaná aj v roku 1999, keď pozorovatelia z Modry počas dvoch nocí (25. augusta a 5. septembra) získali ďalších 6 pozícií. Očíslovanie planétky bolo zverejnenév cirkulári MPC č. 35873 vydanom dňa 28. septembra 1999.

Planétka je pomenovaná po Antonovi Hajdukovi (nar. 1933), profesorovi astronómie pôsobiacom na Slovenskej akadémii vied, ktorý sa zaoberal štúdiom meteorických rojov, čelných ozvien meteorov a sekundárnou ozónovou vrstvou. Meno planétky sa stalo oficiálnym po zverejnení v cirkulári MPC č. 42361 vydanom dňa 9. marca 2001 Medzinárodnou astronomickou úniou.

Dráha 
Planétka obieha okolo Slnka v strednej vzdialenosti 342 mil. km po mierne excentrickej dráhe s dobou obehu 3,46 roku (1265 dní). K Zemi sa približuje na minimálnu vzdialenosť 126 mil. kilometrov a jej veľkosť je odhadovaná na necelých 5 km.

Pozri aj 
 Zoznam planétok 11501-11750

Externé odkazy 

 Dráha planétky (11657) Antonhajduk v Slnečnej sústave (interaktívny 3D applet, Java)
 Astronomické a geofyzikálne observatórium v Modre 

Planétky 11501 – 11750
Planétky hlavného pásma
Planétky s menami vzťahujúcimi sa k Slovensku
Planétky objavené na Slovensku
Astronomické objekty objavené v roku 1997